Eldri borgarar stýra Hreyfistrætó þessa viku Síðastliðinn mánudag fór Grundaskóli og Félag sjúkraþjálfara á Íslandi af stað með verkefnið Hreyfistrætó með farþegum úr 1. , 2. og 3. bekk skólans . FEBAN ( Félag eldri borgara á Akranesi og nágrenni ) sér um að manna strætóstjórastöðurnar fyrstu vikuna en verkefni þetta mun vara í þrjár vikur , alla virka daga . “ Börn sem ganga eða hjóla í skólann eru líklegri til að tileinka sér það áfram og gera að lífstíl . Rannsóknir sýna að hreyfing eykur andlega vellíðan , þjálfar hreyfifærni , eykur líkamshreysti og minnkar líkur á ýmsum sjúkdómum . Markmiðið með Hreyfistrætó er m.a. að efla hreyfingu barna , minnka umferð og mengun í kringum skólann , þjálfa barnið í lífsleikni , auka sveigjanleika fjölskyldunnar á morgnana , auka félagsleg tengsl og auka öryggi barna í umferðinni , ” segir í tilkynningu . Allir eru velkomnir í hreyfistrætó stórir sem smáir .